Verdagte vas ná skietvoorval in NederlandDie polisie soek na die man in verband met die aanval. Foto: (Police Utrecht via AP) ŉ 37-jarige verdagte wat na bewering Maandag op pendelaars by ŉ tremstasie in Utrecht, Nederland, losgebrand het, is deur die plaaslike polisie in hegtenis geneem. Gokmen Tanis, wat in Turkye gebore is, is vasgetrek nadat die plaaslike polisie hom in verband met die voorval gesoek het. Ferd Grapperhaus, Nederland se minster van justisie, het die inligting Maandagaand tydens ŉ mediakonferensie bevestig. Volgens Grapperhaus het Tanis reeds ŉ kriminele rekord. “Ja, die verdagte was aan die departement van justisie bekend. Hy het ŉ kriminele rekord. Dit is wat ons wel weet.” Grapperhaus wou egter nie dadelik verdere besonderhede rondom die verdagte bekend maak nie. Plaaslike nuusagentskappe het gesê dat die verdagte die afgelope jaar verskeie kere aangekla is van verskeie misdade waaronder poging tot manslag in en om Utrecht. Volgens dié berigte het Tanis sowat twee weke gelede in die hof verskyn vir die beweerde verkragting van ’n vrou in 2017. Grapperhaus het gesê dit is in dié stadium te vroeg om te sê of Maandag se voorval wel ŉ terreuraanval was. Hy het gewaarsku teen vroeë bespiegeling oor die motief van die aanval aangesien “dit belangrik is dat die onafhanklike ondersoek noukeurig die bewyse sal deurgaan”. Minstens drie mense is dood en vyf ander in die aanval beseer. Mark Rutte, Nederland se eerste minister, het gesê sommige van die beseerdes is in ŉ kritieke toestand ná die aanval. Die skietery het gister by ŉ besige aansluiting in ŉ woongebied in Utrecht plaasgevind. Beamptes van die teenterreur-eenheid het by ŉ woonstelblok naby die stasie bymekaargekom. Volgens Bernhard Jens, woordvoerder van die polisie, het die aanvaller glo met ŉ motor van die toneel gevlug. ŉ Reusesoektog is daarna na Tanis van stapel gestuur. Inwoners van Utrecht is aanvanklik ná die aanval aangeraai om nie hul huise te verlaat nie, maar die kennisgewing is later teruggetrek.